NEUVOSTON PÄÄTÖS,

tehty 30 päivänä marraskuuta 1987,

koodien käytöstä tietojen esittämisessä 22 päivänä toukokuuta 1984 annetun tulliyhteistyöneuvoston suosituksen ja sen neljän liitteen hyväksymisestä yhteisön nimissä (87/595/ETY)

EUROOPAN YHTEISÖJEN NEUVOSTO, joka

ottaa huomioon Euroopan talousyhteisön perustamissopimuksen, ja erityisesti sen 28, 113 ja 235 artiklan,

ottaa huomioon komission ehdotuksen,

ottaa huomioon Euroopan parlamentin lausunnon(1),

sekä katsoo, että

tulliyhteistyöneuvoston 22 päivänä toukokuuta 1984 antaman suosituksen tarkoituksena on helpottaa tietojenvaihtoa tullihallintojen kesken sekä tullihallintojen ja kansainvälisen kaupan toimijoiden välillä siten, että tietojenvaihdossa käytetään tietojen esittämiseen kansainvälisesti hyväksyttyjä ja yleisesti sovellettavia koodeja; viimeaikaisen tietoliikenteen kehityksen huomioon ottaen tämä suositus käsittelee aihetta, jolla on erityistä merkitystä tullitoimipaikkojen toiminnalle ja sen vuoksi myös yhteisön yhteisen kauppapolitiikan täytäntöönpanolle, koska se vaikuttaa tehokkaasti tavaroiden kansainvälisen kaupan helpottamiseen, ja

yhteisön säännösten tämänhetkisen tilanteen huomioon ottaen edellä mainitun suosituksen neljä liitettä voidaan hyväksyä samalla kertaa kuin itse suositus,

ON PÄÄTTÄNYT SEURAAVAA:

1 artikla

Koodien käytöstä tietojen esittämisessä 22 päivänä toukokuuta 1984 annettu tulliyhteistyöneuvoston suositus sekä jäljempänä esitetyt liitteet hyväksytään yhteisön nimissä:

>TAULUKON PAIKKA>

Suosituksen teksti yhdessä edellä mainittujen liitteiden kanssa on tämän päätöksen liitteenä.

2 artikla

Neuvoston puheenjohtaja nimeää henkilön, jolla on valtuudet ilmoittaa tulliyhteistyöneuvoston pääsihteerille yhteisön antaman suosituksen ja 1 artiklassa tarkoitettujen liitteiden hyväksymisestä.

Tehty Brysselissä 30 päivänä marraskuuta 1987.

Neuvoston puolesta

Puheenjohtaja

N. WILHJELM

(1) EYVL N:o C 318, 30.11.1987

TULLIYHTEISTYÖNEUVOSTON SUOSITUS, annettu 22 päivänä toukokuuta 1984, koodien käytöstä tietojen esittämisessä

TULLIYHTEISTYÖNEUVOSTO, joka

haluaa helpottaa tietojenvaihtoa tullihallintojen kesken ja tullihallintojen ja kansainvälisen kaupan toimijoiden välillä,

katsoo, että on suotavaa käyttää kansainvälisesti hyväksyttyjä ja yleisesti sovellettavia koodeja tietojen esittämiseen,

ottaa huomioon Kansainvälisen standardisointijärjestön (ISO) antamat koodien ja koodirakenteiden käyttöä tietojen esittämisessä koskevat kansainväliset standardit, ja tukee näitä standardeja,

ottaa huomioon Yhdistyneiden Kansakuntien Euroopan talouskomission kansainvälisen kaupan menettelyjen helpottamista käsittelevän työryhmän antamat suositukset, joissa suositellaan koodien ja koodirakenteiden käyttöä tietojen esittämisessä kansainvälisen kaupan tarkoituksiin, ja tukee näitä suosituksia,

katsoo, että tämän suosituksen liitteissä tarkoitetut koodit ja koodirakenteet luovat asianmukaisen pohjan tietojen esittämiselle tietojenvaihdossa,

suosittelee neuvoston jäsenvaltioille ja muille valtioille sekä tulli- ja talousliitoille, että ne käyttävät tämän suosituksen liitteissä esitettyjä koodeja ja koodirakenteita sekä näiden koodien tai koodirakenteiden tulevia ajan tasalle saatettuja tai korjattuja toisintoja tietojen esittämiseen tietojenvaihdossa tullihallintojen kesken ja tullihallintojen ja kansainvälisen kaupan toimijoiden välillä aina, kun tarvitaan koodattua merkintää,

korostaa, että tämän suosituksen hyväksyminen edellyttää suosituksen ja ainakin yhden sen liitteen hyväksymistä, ja että kutakin liitettä pidetään erillisenä suosituksena, ja

kehottaa sekä neuvoston jäsenvaltioita että muita valtioita sekä tulli- ja talousliittoja, jotka hyväksyvät tämän suosituksen, ilmoittamaan pääsihteerille hyväksymänsä liitteen tai liitteet sekä päivän, josta ne aikovat soveltaa suositusta, sekä soveltamisen edellytykset. Pääsihteeri toimittaa nämä tiedot kaikkien jäsenvaltioiden tullihallinnoille. Hän toimittaa ne myös kaikille niille muiden kuin jäsenvaltioiden tullihallinnoille ja tulli- tai talousliitoille, jotka ovat hyväksyneet tämän suosituksen.

LIITE II

KONTTIEN TUNNISTEMERKIT

Suositeltavat koodit

1. Kehotetaan kiinnittämään huomiota ISO-koodiin, joka esiintyy kansainvälisessä standardissa 6346 (tavarankuljetuskontit - koodaus, tunnistaminen ja merkintä) ja joka on tarkoitettu muuten kuin ilmateitse kuljetettavien tavaroiden kuljetukseen tarkoitettujen konttien tietojen esittämiseen, samoin kuin Kansainvälisen ilmakuljetusjärjestön (IATA) kehittämään lentorahtikonttien tietojen esittämiseen tarkoitettuun koodiin.

2. Aina, kun tulli käsittelee konttien tunnistamistietoja, automaattisissa tietojenkäsittelyohjelmissa ja niihin liittyvissä asiakirjoissa on suositeltavaa käyttää 17:ää merkkiä, niin että voidaan käyttää ISO-koodia (mahdollisesti kaikkiaan 17 merkkiä), samoin kuin nykyisiä ja tulevia IATA-koodin toisintoja (9 tai 12 merkkiä vastaavasti).

Tiivistetty kuvaus

ISO-koodi

3. Kansainvälinen standardi 6346 perustaa 17-merkkisen alfanumeerisen konttien merkintäjärjestelmän ja mahdollistaa ainutlaatuisen kansainvälisen tunnistamisen seuraavien ominaisuuksiensa avulla: omistajakoodi, sarjanumero ja maakoodi, omistajakoodia ja sarjanumeroa koskevien tietojen oikeellisuuden tarkistusjärjestelmä, sekä kontin kokoa ja tyyppiominaisuuksia koskevat tiedot.

IATA-koodi

4. IATAn kehittämä koodi lentorahtikonttien tietojen esittämistä varten muodostuu tällä hetkellä yhdeksästä alfanumeerisesta merkistä (kontin tyyppi, mitat ja yhteensopivuus, sarjanumero ja omistajakoodi). Vuonna 1990 IATA-koodi muodostuu kahdestatoista alfanumeerisesta merkistä, mukaan lukien tarkistusnumero.

LIITE V

TAVARAN KUVAUS SEKÄ TARIFFI- JA TILASTONIMIKKEET

Suositeltava koodirakenne

1. On käytettävä harmonoitua tavarankuvaus- ja koodausjärjestelmää.

Tiivistetty kuvaus

2. Harmonoitu tavarankuvaus- ja koodausjärjestelmä on kuusinumeroinen useaan käyttöön tarkoitettu kuljetettavien tavaroiden nimikkeistö, joka täyttää samanaikaisesti tulliviranomaisten, ulkomaankaupan ja tuotannon tilastoasiantuntijoiden sekä kuljetusalan ja tuottajien tarpeet. Tämä järjestelmä sopii automaattiseen tietojenkäsittelyyn ja tiedonsiirtoon sekä tekee mahdolliseksi käyttää yhteistä terminologiaa ja koodistoa, jossa yksilöidään eritellysti 5 019 tuoteryhmää, jotka ovat tuloksena 1 241 nelinumeroisen nimikkeen yksityiskohtaisemmasta luetteloinnista. Nämä nelinumeroiset nimikkeet ovat tulliyhteistyöneuvoston nimikkeistön (CCCN) hyvin laajan tarkistuksen ja ajan tasalle saattamisen tulos, ei ainoastaan yksittäisten nimikkeiden osalta vaan myös rakenteellisesti. Harmonoitu järjestelmä voidaan tarvittaessa jakaa edelleen alajakoihin vastaamaan kansallisia ja kansainvälisiä tarpeita.

LIITE VI

TULLIMENETTELYT

Suositeltava koodi

1. Tullimenettelyjen esittämiseen on käytettävä tietokoneiden tullisovelluksia käsitelleen tulliyhteistyöneuvoston työryhmän yleisiä ohjeita ja sen kehittämää yksimerkkistä koodia. Yleiset ohjeet ja yksimerkkinen koodi sisältyvät tullitoimintojen tietokoneellistamista koskeviin asiakirjoihin.

Tiivistetty kuvaus

2. Tietokoneiden tullisovelluksia käsitelleen tulliyhteistyöneuvoston työryhmän kehittämä tullimenettelyjen esittämiseen tarkoitettu koodi on hyvin yleinen yksimerkkinen koodi, jonka avulla tullin päämenettelyt yksilöidään ja joka mahdollistaa käyttäjille yksilöllisten koodien kehittämisen vastaamaan kansallisia ja kansainvälisiä tarpeita.

LIITE VII

MITTAYKSIKÖT

Suositeltavat koodit

1. Yhdistyneiden Kansakuntien Euroopan talouskomission suosituksessa N:o 20 esitettyjä koodeja (kansainvälisessä kaupassa käytettävien mittayksiköiden koodit) on käytettävä mittayksiköiden esittämiseen.

Tiivistetty kuvaus

2. Yhdistyneiden Kansakuntien Euroopan talouskomission kehittämät mittayksiköiden koodit muodostuvat määrätyn pituisesta (kolme kirjainta) kirjainkoodista ja määrätyn pituisesta (kolme numeroa) numerokoodista.